《木石居士为叶文节赋》
明代·王鏊

山头一片石，石畔几株树。下有幽居人，结庐与同住。

木石不解语，亦复何所知。相看两不厌，终岁还自怡。

石吾甚爱之，千古无缁磷。木有岁寒心，冰霜见苍润。

二物岂吾徒，对之德堪进。方今构明堂，傍求柱础材。

夫君久居此，乃独胡为哉。

作者简介：王鏊（1450—1524）明代名臣、文学家。字济之，号守溪，晚号拙叟，学者称震泽先生，汉族，吴县（今江苏苏州）人。十六岁时国子监诸生即传诵其文，成化十一年进士。授编修，弘治时历侍讲学士，充讲官，擢吏部右侍郎，正德初进户部尚书、文渊阁大学士。博学有识鉴，有《姑苏志》、《震泽集》、《震泽长语》。